Un șofer a recunoscut că a provocat un accident în Gorj: "Nu am făcut stopul"
Doi soți din Gorj au ajuns la spital după ce mașina lor a fost lovită în plin, într-o intersecție, de un șofer care nu a oprit la indicatorul "stop".
Alte patru persoane au avut nevoie de îngrijiri medicale. Șoferul vinovat s-a ales cu dosar penal.
Accidentul s-a produs în comuna Câlnic din Gorj. Unul dintre șoferi - care avea și trei pasageri în mașină - nu a oprit la stop înainte să intre pe un drum național. În acel moment a lovit în plin maşina în care se aflau cei doi soți şi l-a proiectat în şanţ.
Șoferul vinovat: "Nu am făcut stopul"
Reporter: Nu l-ați văzut?
Șofer: "Nu l-am făcut, l-am văzut târziu."
Martor: "Nu a cedat trecerea, i-a lovit în roată și i-a aruncat în șanț. L-a făcut varză."
Martorii au sunat după ajutor, iar la fața locului au sosit mai multe echipaje. Șase persoane au avut nevoie de îngrijiri.
Florin Chisim, purtător de cuvânt ISU Gorj: "Patru dintre acestea au suferit leziuni minore, iar două dintre acestea, conștiente, cooperante, au fost preluate de echipajele medicale și transportate la unitatea de primiri urgențe a spitalului din Târgu Jiu."
Oamenii din sat spun că în zonă au loc des accidente, chiar dacă intersecția e semnalizată.
Localnică: "Dacă e STOP trebuie să oprești, și nu opresc. E foarte circulat, încontinuu."
Localnic: "Gardul ăla de lângă stâlpul ăla a fost făcut de câteva ori. Nu sunt atenți."
Niciunul dintre șoferi nu consumase alcool. Bărbatul vinovat are acum dosar penal pentru vătămare corporală din culpă.